CELEX: 62012TN0254
Language: fi
Date: 2012-06-11 00:00:00
Title: Asia T-254/12: Kanne 11.6.2012 — Kühne + Nagel International ym. v. komissio

28.7.2012   
            
            
               FI
            
            
               Euroopan unionin virallinen lehti
            
            
               C 227/31
            
         Kanne 11.6.2012 — Kühne + Nagel International ym. v. komissio
   (Asia T-254/12)
   2012/C 227/52
   Oikeudenkäyntikieli: saksa
   
      Asianosaiset
   
   
      Kantajat: Kühne + Nagel International AG (Schindellegi, Sveitsi), Kühne + Nagel Management AG (Schindellegi, Sveitsi), Kühne + Nagel Ltd (Uxbridge, Yhdistynyt kuningaskunta), Kühne + Nagel Ltd (Shanghai, Kiina), Kühne + Nagel Ltd (Hong Kong, Kiina) (edustajat: asianajajat U. Denzel, C. Klöppner ja C. von Köckritz)
   
      Vastaaja: Euroopan komissio
   
      Vaatimukset
   
   Kantajat vaativat unionin yleistä tuomioistuinta
   
               —
            
            
               kumoamaan asiassa COMP/39.462 — Rahdin huolinta 28.3.2012 tehdyn komission päätöksen K(2012) 1959 lopullinen 1, 2 ja 3 artiklan SEUT 263 artiklan 4 kohdan nojalla siltä osin, kuin se koskee kantajia
            
         
               —
            
            
               toissijaisesti alentamaan kantajille päätöksen 2 artiklassa määrätyn sakon määrää ja
            
         
               —
            
            
               velvoittamaan komission korvaamaan oikeudenkäyntikulut unionin tuomioistuimen työjärjestyksen 87 artiklan 2 kohdan nojalla.
            
         
      Oikeudelliset perusteet ja pääasialliset perustelut
   
   Komissio määräsi vastaajille sakon osallistumisesta neljään erilaiseen kartelliin, jotka liittyvät NES-, AMS-, CAF- ja PSS-järjestelyihin.
   Kantajat vetoavat kanteensa tueksi kaikkien järjestelyjen osalta seuraaviin kanneperusteisiin:
   
               —
            
            
               Sakon määrääminen kantajille on arviointivirheen vuoksi lainvastainen. Komissio yhtäältä määritti virheellisesti kyseisen liikevaihdon, koska sen huomioon ottama liikevaihto ei ole minkäänlaisessa välittömässä tai välillisessä suhteessa rikkomiseen. Toisaalta kantajia koskevia lieventäviä seikkoja ei virheellisesti otettu huomioon.
            
         
               —
            
            
               Määrätyn sakon suuruus loukkaa suhteellisuusperiaatetta ja rikkoo Euroopan unionin perusoikeuskirjan 49 artiklan 3 kohtaa. Huolinta-alan erityispiirteiden vuoksi komission määräämä sakko on selvästi suhteeton ja rikkoo perusoikeuskirjan 49 artiklan 3 kohtaa.
            
         
               —
            
            
               Kantajien puolustautumisoikeuksia on loukattu, koska komissio hylkäsi niiden 30.11.2011 päivätyssä kirjelmässä tekemän pyynnön saada tutustua asiakirjoihin (asian COMP/39.258 asiakirjoihin) ja näin ollen rajoitti kantajien puolustautumisoikeuksia lainvastaisesti.
            
         Kantajat esittävät kanteensa tueksi NES- ja AMS-järjestelyjen osalta lisäksi seuraavat kanneperusteet:
   
               —
            
            
               Jäsenvaltioiden väliseen kauppaan ei ole vaikutettu. Komissio sovelsi virheellisesti lainsäädäntöä, koska SEUT 101 artiklan 1 kohdan edellytykset eivät täyttyneet (jäsenvaltioiden väliseen kauppaan vaikuttaminen).
            
         
               —
            
            
               Komissio sovelsi virheellisesti lainsäädäntöä, kun se oletti virheellisesti olevansa toimivaltainen määräämään ilmaliikenteen alalla seuraamuksia SEUT 101 artiklan 1 kohdan mukaisista rikkomisista; joka tapauksessa komissio ei virheellisesti myöntänyt kilpailusääntöjen yksityiskohtaisesta soveltamisesta lentoliikenneyhtiöihin annetun asetuksen (ETY) N:o 3975/87 mukaista poikkeusta. Komissio ei ollut oikeudellisesti toimivaltainen määräämään sakkoja SEUT 101 artiklan 1 kohdan mukaisista rikkomisista, koska ennen 1.5.2004 ei ollut olemassa ilmailualan täytäntöönpanoasetusta ja näin ollen ilmaliikenne unionin ja kolmansien maiden välillä oli vapautettu (Air Transport Exemption).
            
         
               —
            
            
               Komissio arvioi virheellisesti kantajien rikkomisen keston. Komissio sovelsi virheellisesti lainsäädäntöä eikä perustellut päätöstään alkamisajankohdasta kantajien osalta riittävästi. Kantajat osallistuivat kartellioikeudellisesti merkitykselliseen toimintaan NES-järjestelyissä aikaisintaan 4.11.2002 ja AMS-järjestelyissä aikaisintaan 21.10.2003 alkaen.